OBH 1107/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin
Az eljárás megindulása

Az állampolgári jogok országgyűlési biztosához érkezett beadványában a panaszos többféle sérelmét igyekezett előadni.

A panaszos hosszú évek óta vitában áll testvérével. Míg kórházban volt véleménye szerint érdekei ellenére jártak el, melyből anyagi hátránya származott. Gondnokság alá helyezési eljárásról is panaszkodik. A nyugdíját nem folyósítják, illetőleg ellátását a Nyugdíjfolyósító Igazgatóság megszüntette.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Megállapított tényállás

A panaszos számára 1998. január 1-jétől II. csoportos rokkantsági nyugdíjat állapított meg a lakóhelye szerint illetékes Békés Megyei Nyugdíjbiztosítási Igazgatóság jogelődje. Folyósítási törzsszám: 261-90374-8. 1994. április 2-től 2800 Tatabánya, Ifjúmunkás u. 47. III/2. számra történt a panaszos kérelmére nyugdíja folyósítása.

A Nyugdíjfolyósító Igazgatóságtól beszerzett információk szerint a panaszos alábbi havi ellátásai érkeztek vissza:

Visszaérkezés oka:                                      Dátum:                                 Összeg (Ft)
    ismeretlen                                      1993. július                                         6.230.-
    nem kereste                                   1993. augusztus			    6.230.-
    nem vette át                                   1993. nyugdíj emelési összeg             1.500.-
    nem kereste                                   1993. szeptember                                8.109.-
    nem kereste                                   1996. április				   15.449.-
    nem kereste                                   1996. május                                       15.449.-
    nem kereste                                   1996. június                                       15.449.-

A Tatabánya Megyei Jogú Város Polgármesteri Hivatala Szociális Igazgatási Iroda  Vezetőjétől kapott információ szerint a panaszos Tatabánya, Ifjúmunkás u. ...., majd Békés, Szélső u. .... szám alatti lakos gondnokság alá helyezését a Békés Városi Ügyészség keresete alapján a Békés Városi Bíróság a 2.P.20.568/1993.15. számon tárgyalta és cselekvőképességet korlátozó gondokság alá helyezte. A panaszos fellebbezéseire a Békés Megyei Főügyészség, Gyula a P.20.094/1994. szám alatt meghozott ítéletével a Békés Városi Bíróság ítéletét hatályon kívül helyezte és a pert megszüntette. A panaszos tehát a mai napig sem áll gondnokság alatt. 

1996. augusztus 7-én a Tatabányai Megyei Jogú Város Polgármesteri Hivatalának gyámügyén személyes megjelenésekor kért segítséget a fel nem vett nyugdíja kiutalása érdekében. A Polgármesteri Hivatal 1996. december 6-án kelt megkeresésére a Nyugdíjfolyósító Igazgatóság elszámolta a visszamenőlegesen járó nyugdíját és azóta is folyósítja a 2800 Tatabánya, Ifjúmunkás u. 47. III/2. szám alatti címre. 

A gondnokság alá helyezési eljárást a Polgármesteri Hivatal ismét kezdeményezte a Tatabányai Városi Bíróságon. A kereset benyújtásához szükséges elmeorvosi szakvélemény érdekében orvosi vizsgálaton a panaszos nem jelent meg, illetve öt ízben tiltakozott a polgármesternél és a jegyzőnél az eljárás ellen. A Tatabányai Megyei Jogú Város Polgármesteri Hivatala Szociális Iroda Vezetőjének 1997. december 18-án kelt levele szerint a panaszos 1997. február 12-én tatabányai lakcímét megszüntette. A fentiek ellenére a Nyugdíjfolyósító Igazgatóságra, az 1998. április 23-án kapott információ szerint , nyugellátás  nem érkezett vissza.

A vizsgálat során az állampolgári jogok országgyűlési biztosa alkotmányos jogsérelmet nem állapított meg. Az ügy összes körülményeire, valamint a panaszos korábbi kérésére tekintettel a vizsgálat lezárása előtt személyes meghallgatást tart szükségesnek.

Budapest, 1998. április 27.

Gönczöl Katalin